text: Ny Billund-jernbane og timedrift sikret
  13 januar 2014 kl. 09.38
  Jernbanen til Billund bliver ifølge aftaleudkastet en del af togfonden. Timedriften bliver samtidig sikret.
  En aftale om hurtigere og bedre togdrift i Danmark ventes at blive lukket senere mandag.
  Og ifølge aftaleudkastet, som TV2 News er i besiddelse af, er timedriften mellem København, Odense, Aarhus og Aalborg sikret. Det har været regeringens kæphest i de langstrakte forhandlinger med Dansk Folkeparti og Enhedslisten.
  Samtidig kommer der en jernbane til Billund, og der bliver sikret kortere rejsetider på de fleste regionale strækninger. Det har været blandt DF og EL's krav i forhandlingerne.
  Derudover lader det til, at regeringen kommer Dansk Folkeparti i møde ved at arbejde med en buffer på 5,5 milliarder kroner. Brugen af den pose penge vil først blive endeligt aftalt i 2024.
  Dog er 3,3 milliarder udset til at blive brugt på en jernbane mellem Hovedgård og Aarhus. De resterende midler skal bruges på jernbanen mellem Aarhus, Galten og Silkeborg.
  Regeringen samt Enhedslisten og Dansk Folkeparti mødes senere mandag for at lukke aftalen, der beskriver, hvordan fondens 28,5 milliarder kroner skal bruges.
  Pengene er kommet ind ved en ændret beskatning af de selskaber, der henter olie op af Nordsøen.
  